KOMISIJOS SPRENDIMAS
2007 m. vasario 15 d.
dėl nacionalinio skaitmenimis „116“ prasidedančio numerių intervalo rezervavimo suderintų socialinių paslaugų suderintiems numeriams
(pranešta dokumentu Nr. C(2007) 249)
(Tekstas svarbus EEE)
(2007/116/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyvą) (1), ypač į jos 10 straipsnio 4 dalį,
kadangi:
(1)
Pageidautina, kad valstybių narių piliečiai, įskaitant keliautojus ir neįgaliuosius paslaugų gavėjus, visose valstybėse narėse galėtų naudotis tam tikromis socialiai svarbiomis paslaugomis, skambindami tais pačiais žinomais numeriais. Šiuo metu valstybėse narėse egzistuoja įvairios numeracijos bei numerio rinkimo sistemos ir nėra bendros numeracijos sistemos, kuri leistų tokioms paslaugoms Bendrijoje rezervuoti tuos pačius telefono numerius. Todėl Bendrija turi imtis atitinkamų veiksmų.
(2)
Būtina suderinti numeracijos išteklius, kad šios skirtingose valstybėse narėse teikiamos paslaugos galutiniams vartotojams būtų prieinamos skambinant tuo pačiu numeriu. Principas „tas pats numeris - ta pati paslauga“ leis užtikrinti, kad kiekvienoje valstybėje narėje teikiama konkreti paslauga visada bus siejama su konkrečiu numeriu visoje Bendrijoje. Taip bus sukurta Europos lygmens paslauga visiems Europos piliečiams, kurie žinos, kad skambinant tuo pačiu numeriu galima naudotis ta pačia paslauga skirtingose valstybėse narėse. Ši priemonė skatins plėtoti Europos lygmens paslaugas.
(3)
Siekiant pabrėžti socialinę tokių paslaugų funkciją, suderinti numeriai turėtų būti nemokami; tačiau tai nereiškia, kad operatoriai privalės siųsti skambučius skaitmenimis „116“ prasidedančiais numeriais savo sąskaita. Todėl susitarimas dėl nemokamų numerių yra esminis vykdomos derinimo veiklos aspektas.
(4)
Būtina nustatyti sąlygas, glaudžiai susijusias su teikiamos paslaugos pobūdžio kontrole, kad suderinti numeriai būtų naudojami teikiant tik konkrečios rūšies paslaugas, kurioms taikomas sprendimas.
(5)
Gali prireikti nustatyti konkrečias teisės naudotis konkrečiu suderintu numeriu sąlygas, pvz., kad susijusi paslauga būtų teikiama 24 valandas per parą, 7 dienas per savaitę.
(6)
Remiantis Pagrindų direktyva, nacionalinės reguliavimo institucijos yra atsakingos už nacionalinių numeracijos planų valdymą ir už nacionalinių numeracijos išteklių skyrimą konkrečioms įmonėms. Remiantis 2002 m. kovo 7 d. Europos Parlamento ir Tarybos direktyvos 2002/20/EB dėl elektroninių ryšių tinklų ir paslaugų leidimo (Leidimų direktyvos) (2) 6 straipsniu ir 10 straipsniu, gali būti nustatytos numerių naudojimo sąlygos, o nesilaikant šių sąlygų gali būti skirtos nuobaudos.
(7)
Skaitmenimis „116“ prasidedančių numerių intervalo konkrečių numerių sąrašas turėtų būti reguliariai atnaujinamas Pagrindų direktyvos 22 straipsnio 3 dalyje nustatyta tvarka. Valstybės narės turėtų pranešti apie tokius numerius visoms suinteresuotoms šalims prieinamu būdu, pvz., per jų tinklavietes.
(8)
Atsižvelgdama į sukauptą patirtį ir remdamasi Komisijai pateiktomis valstybių narių ataskaitomis, Komisija svarstys galimybę peržiūrėti arba labiau pritaikyti šį sprendimą, ypač įvertindama tai, ar konkreti paslauga, kuriai buvo rezervuotas numeris, yra plėtojama kaip Europos lygmens paslauga.
(9)
Šiame sprendime numatytos priemonės atitinka Ryšių komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir taikymo sritis
Skaitmenimis „116“ prasidedančių numerių intervalas nacionaliniuose numeracijos planuose rezervuojamas suderintų socialinių paslaugų suderintiems numeriams.
Konkretūs šio numerių intervalo numeriai ir paslaugos, kurioms rezervuojamas kiekvienas numeris, nurodomi priede.
2 straipsnis
Suderintos socialinės paslaugos
„Suderinta socialinė paslauga“ - tai bendrą aprašymą atitinkanti paslauga, kuria asmenys gali pasinaudoti skambindami nemokamu numeriu, galinti būti naudinga svečiams iš kitų šalių ir kuri tenkina konkretų socialinį poreikį, konkrečiai tai paslauga, padedanti užtikrinti piliečių ar piliečių konkrečių grupių gerovę ar saugumą arba padedanti piliečiams įveikti sunkumus.
3 straipsnis
Skaitmenimis „116“ prasidedančių numerių intervalo konkrečių numerių rezervavimas
Valstybės narės užtikrina, kad:
a)
priede išvardyti numeriai bus naudojami tik paslaugoms, kurioms jie yra rezervuoti;
b)
priede nenurodyti skaitmenimis „116“ prasidedančių numerių intervalo numeriai nenaudojami;
c)
numeris 116112 neskiriamas ir nenaudojamas jokiai paslaugai.
4 straipsnis
Teisės naudotis suderintais numeriais sąlygos
Valstybės narės taiko šias sąlygas teisei naudotis suderintais numeriais suderintoms socialinėms paslaugoms teikti:
a)
Paslauga yra susijusi su informacijos ar pagalbos teikimu, arba piliečių pranešimų priėmimu arba su šių dalykų deriniu.
b)
Paslauga be išankstinės registracijos gali naudotis visi piliečiai.
c)
Paslaugos teikimo laikas neribotas.
d)
Už naudojimąsi paslauga nenustatomas joks mokestis ar įsipareigojimas mokėti.
e)
Skambučio metu draudžiama tokia veikla: reklama, pramogos, rinkodara bei pardavimas, pasinaudojimas skambučiu būsimam komercinių paslaugų pardavimui.
Be to, kaip nurodyta priede, valstybės narės nustato konkrečias teisės naudotis suderintais numeriais sąlygas.
5 straipsnis
Suderintų numerių skyrimas
1. Valstybės narės imasi visų reikiamų priemonių, kad nuo 2007 m. rugpjūčio 31 d. kompetentinga nacionalinė reguliavimo institucija galėtų skirti priede nurodytus numerius.
2. Tai, kad konkretus numeris ir su juo susieta suderinta socialinė paslauga įtraukiama į atitinkamą sąrašą, neįpareigoja valstybių narių užtikrinti tokių paslaugų teikimą jų teritorijoje.
3. Kai atitinkamas numeris įrašomas į priedą, valstybės narės savo šalyse paskelbia, kad tuo numeriu galima teikti su juo susietą suderintą socialinę paslaugą ir kad galima teikti paraiškas dėl teisių naudotis šiuo konkrečiu numeriu.
4. Valstybės narės užtikrina, kad būtų prižiūrimas visų suderintų numerių ir susijusių šių šalių teritorijoje teikiamų suderintų socialinių paslaugų registras. Registras turi būti lengvai prieinamas visuomenei.
6 straipsnis
Stebėsena
Valstybės narės reguliariai informuoja Komisiją apie tai, kaip naudojami priede nurodyti numeriai susietoms paslaugoms jų teritorijoje teikti.
7 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. vasario 15 d.